b'\n_START_ARTICLE_\nHors d\xe2\x80\x99\xc5\x93uvre\n_START_PARAGRAPH_\nK\xc3\xa4sitteell\xc3\xa4 hors d\'\xc5\x93uvre (fr [\xc9\x94\xca\x81\xcb\x88d\xc5\x93v\xca\x81] : "ty\xc3\xb6n ulkopuolella") tarkoitetaan ranskalaisessa keitti\xc3\xb6ss\xc3\xa4 yleens\xc3\xa4 kylm\xc3\xa4n\xc3\xa4 tarjoiltavaa alkupalaa tai pikkupurtavaa. Ranskassa ilmaisua k\xc3\xa4ytet\xc3\xa4\xc3\xa4n my\xc3\xb6s laajemmin merkityksess\xc3\xa4 lis\xc3\xa4 tai ylim\xc3\xa4\xc3\xa4r\xc3\xa4inen. Ilmaisu on taipumaton. Erikoismerkin \xc5\x93 puuttuessa ilmaisu voidaan kirjoittaa my\xc3\xb6s hors d\'oeuvre._NEWLINE_Suomessa ilmaisulla hors d\'\xc5\x93uvre voidaan tarkoittaa voileip\xc3\xa4tarjotinta, mutta my\xc3\xb6s kokonaista voileip\xc3\xa4p\xc3\xb6yt\xc3\xa4\xc3\xa4. Suomalaisessa keitti\xc3\xb6perinteess\xc3\xa4 merkitys voidaan rajoittaa my\xc3\xb6s ennen ateriaa tarjottaviin kylmiin tai l\xc3\xa4mpimiin pikkuruokiin._NEWLINE_Ranskalaisen perinteen mukaisesti aterian yhteydess\xc3\xa4 tarjottavan hors d\'\xc5\x93uvren tarkoituksena on saada ruokahalu kasvamaan tai sillata varsinaisen aterian tai p\xc3\xa4\xc3\xa4ruuan odotteluun kuluvaa aikaa. T\xc3\xa4ss\xc3\xa4 tarkoituksessa voidaan tarjota esimerkiksi pieni annos salaattia, kalaa, leikkeleit\xc3\xa4, kinkkua tai juustoa sek\xc3\xa4 n\xc3\xa4iden yhdistelmi\xc3\xa4. T\xc3\xa4ss\xc3\xa4 tarkoituksessa hors d\'\xc5\x93uvre tarkoittaa samaa kuin entr\xc3\xa9e, suomeksi alkupala. Muissa kieliss\xc3\xa4 t\xc3\xa4llaisia tarjottavia kutsutaan esimerkiksi nimill\xc3\xa4 antipasto, meze tai zakuski._NEWLINE_Erilaisia hors d\'\xc5\x93uvre -annoksia voidaan tarjota my\xc3\xb6s aterian ulkopuolella tai sen sijaan tilaisuuksissa, jotka sijoittuvat varsinaisten aterioiden v\xc3\xa4liin. T\xc3\xa4llaisia ovat esimerkiksi cocktailtilaisuudet, juhlavastaanotot tai julkistamistilaisuudet. Tarjottavat annokset ovat t\xc3\xa4ll\xc3\xb6in l\xc3\xa4hinn\xc3\xa4 suupalan kokoisia, ja ne valmistetaan sy\xc3\xb6t\xc3\xa4v\xc3\xa4ksi ilman aterimia. Esimerkkein\xc3\xa4 voisivat olla esimerkiksi eri tavoin h\xc3\xb6ystetyt kananmunan puolikkaat, pienet voileiv\xc3\xa4t, tuulihatut tai miniatyyrileivokset.'